BG Официален вестник на Европейския съюз C 140/9

Публикация на заявка съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2009/C 140/05

Настоящата публикация предоставя право на възражение срещу заявката в съответствие с член 7 от Регламент (ЕО) № 510/2006 на Съвета. Декларациите за възражение трябва да бъдат получени в Комисията в срок от шест месеца от датата на настоящата публикация.

РЕЗЮМЕ

РЕГЛАМЕНТ (ЕО) № 510/2006 НА СЪВЕТА

„PEMENTO DO COUTO“

№ CE: ES-PDO-0005-0464-03.05.2005

ЗНП ( ) ЗГУ ( Х )

Настоящото резюме представя с информационна цел основните елементи на спецификацията на продукта.

1. Отговорен отдел в държавата-членка:

Наименование: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Адрес: Paseo Infanta Isabel, 1 28071 Madrid ESPAÑA Тел. +34 913475394 Факс +34 913475410 Електpоннa пощa: sgcaae@mapa.es

2. Група:

Наименование: COOPERATIVA DO CAMPO O VAL Адрес: Vilacornelle, s/n. O Val-Narón (A Coruña) Тел.: +34 981453901 Факс: +34 981453901 Електpоннa пощa: horta@cooperativaoval.com Състав: Производители/преработватели ( Х ) Други ( )

3. Вид продукт:

Клас 1.6 — Плодове, зеленчуци и житни растения, пресни или преработени.

4. Спецификация: (резюме на изискванията по член 4, параграф 2 от Регламент (ЕО) № 510/2006)

4.1. Наименование:

„Pemento do Couto“

4.2. Описание:

Чушките, обозначени със защитено географско указание (ЗГУ) „Pemento do Couto“, са от вид Capsicum annuun, L на местния екотип, познат под същото име. Плодът се бере недостатъчно зрял (с търговска големина) и е предназначен за пускане на пазара в прясно състояние. Неговите характеристики са следните:

— Форма: надлъжният разрез е трапецовиден с форма на пресечен конус, а напречният разрез е с кръгла форма. В някои случаи напречният разрез може да е леко набразден, а около върха е възможно да са образувани три-четири ръба,

— тегло: между 4 и 6 g за единица бройка,

— дължина на плода: между 4 и 8 cm,

— приблизителна ширина: 2 cm,

— дръжка: между 2 и 3 cm, но по-къса от плода. Дръжката е твърда и обикновено права или леко извита,

— кожа: тъмнозелена и леко бляскава,

— дебелина на месестата част: фина — между 1 и 1,5 mm приблизително,

— дегустация: месестата част е фина и сочна, със сладникав, леко тревист вкус и непикантна поради липсата на капсаицин, със средно интензивен аромат и малко семе.

4.3. Географски район:

Районът на производство включва целия район Ferrol на провинция Ла Коруня, който включва следните общини: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos и Ares. Това е природна местност, в която ниската надморска височина, защитеността на производствените долини от заобикалящите ги планински масиви и близостта на брега са предпоставка за специфичен мек микроклимат, характеризиращ се преди всичко с леки температурни колебания; към това трябва да се добави и наличието на много подходящи за отглеждането на тази култура почви.

Наименованието на указанието — „O Couto“ е географско наименование, което отговаря на мястото, на което се намира манастирът, известен на широката публика под същото име и с който се свързват първите стъпки в подбора и отглеждането на тези чушки.

4.4. Доказателство за произход:

Проследяемостта на продукта е гарантирана посредством неговото идентифициране на всеки един етап от производството и предлагането му на пазара.

За проверка на спазването на предвидените в спецификацията на продукта условия, контролният орган води регистър на производителите и на насажденията, който се актуализира непрекъснато. Единствено чушките, които се отглеждат в съответствие с установените в спецификацията условия и останалите допълнителни норми, в насаждения и от производители, вписани в съответния регистър, могат да носят защитеното географско указание „Pemento do Couto“.

Вписаните лица са задължени освен това да декларират действително произведеното и пуснато на пазара количество чушки със съответното ЗГУ, на базата на вписвания в установените за тази цел регистри. Контролният орган проверява съответствието между пуснатите на пазара от опаковчиците количества и количествата, предоставени от земеделските производители, както и между тези количества и селскостопанските добиви от вписаните площи.

Всички физически или юридически лица, които са вписани в регистъра, както и насажденията, складовите помещения, инсталациите и продуктите, подлежат на инспекции и проверки, които се осъществяват от контролния орган, за да се провери дали продуктите със защитеното географско указание, отговарят на изискванията на спецификацията и на останалите допълнителни норми. Проверките включват инспекция на насажденията, складовите помещения и инсталациите, преглед на документацията и контрол на спазването на описаните физически параметри като се следи за това събраните чушки да са цели, здрави, чисти и ненаранени. Освен това ще може да се извърши и мултиостатъчен анализ, за да се потвърди, че получените стойности на пестициди са под максимално допустимите граници на остатъчни вещества, определени от действащото законодателство в областта на растениевъдството.

4.5. Метод на производство:

Посадъчният материал идва от одобрени производители, вписани в съответния регистър.

Методът на производство е следният:

Размножаване и разсаждане:

След брането на зрелия зеленчук той се изсушава; семето му се изважда и дезинфекцира, след което е готово за сеитба. Подготовката на семената и сеитбата започва през октомври и продължава през ноември, декември и януари. Сеитбата се извършва в сандъчета, върху субстрат, съставен от смес от равни части торф и пясък. След като семената покълнат и растението достигне приблизително 5 cm височина, се пристъпва към тяхното разсаждане в съд с отделни гнезда.

Производствени ограничения:

Защитеното географско указание „Pemento do Couto“ могат да носят както чушките, отглеждани на открито, така и тези отглеждани на закрито. Като цяло максималният разрешен добив е съответно 4 kg/m2 и 6 kg/m2.

Отглеждането на закрито се осъществява в обикновени оранжерии, покрити с найлон, в които няма нито отопление, нито изкуствено осветление, които се използват само за предпазване на разсада (който е засаден направо в почвата) от премръзване, с оглед на изтегляне на производството и удължаването му с няколко седмици през есента. Тяхната употреба е била разширена, за да се съхранят селектираните линии на този екотип чушки от нежелана хибридизация.

Засаждане:

При отглеждането на открито засаждането се извършва през април и май, с гъстота от 3—5 растения на квадратен метър, като брането на зеленчука започва през юни-юли. В случаите, в които се желае използването на семена за производството на кълнове, парцелите трябва да бъдат отдалечени от други насаждения на открито от същия екотип, с цел предпазване на селектираните линии.

При отглеждането на закрито засаждането се извършва през февруари и март, а брането на готовите зеленчуци започва в средата на април. Гъстотата е от 2—4 растения на квадратен метър. Препоръчително е почвата да се покрие с пласт полиетилен, за да се предотврати обграждането на растенията с плевели. Няма нужда от поставяне на колчета, тъй като при този вид отглеждане растенията се подпират едно друго.

Отглеждане:

Торенето е съобразено така, че да поддържа равновесието и нивото на хранителните вещества в почвата и в растенията, като по този начин взема предвид добива, хранителното състояние на растенията, нивото на плодородие на почвата и хранителните вещества, доставени по друг начин (чрез вода, органична материя и др.).

За борба с евентуални паразити и/или болести се използват следните методи за отглеждане: дезинфектиране на семената, лечение на кълновете, умерено поливане като се избягват прогизването на терена и прекомерното загърляне.

Ако химическа интервенция се окаже необходима, се използват активни вещества, които имат най-малко отражение върху околната среда, най-голяма ефикасност, по-слаба токсичност и по-малко остатъчни вещества, ограничено въздействие върху околната фауна и по-слаба резистентност.

Прибиране на реколтата:

Прибирането на реколтата става на ръка, преди пълното узряване на зеленчука и в момент, в който, според опитната преценка на земеделските производители, са налице подходящи условия за пускането му на пазара, които отговарят на физическите характеристики, посочени в точка 4.2. Брането става на толкова етапа, колкото е необходимо, като се използват нужните материални (инструменти, щайги или контейнери и др.) и човешки ресурси, за да се избегне нараняването на зеленчуците.

Транспортиране и складиране:

Чушките се превозват в неогъваеми съдове, като се избягва притискането им. Разтоварването става така, че да се ограничи до минимум опасността от падане на зеленчука. Складовите помещения трябва да са добре проветрени.

Пускане на пазара:

Опаковането става в еднородни от гледна точка на произхода и на дължината на зеленчука партиди и в чували с тегло между 200 и 400 g. Материалите, които се използват, трябва да са разрешени от действащото законодателство в областта на храните. Зеленчуците могат да се пускат на пазара и под друга форма, при условие че се докаже, че тя няма отрицателно въздействие върху качеството на продукта. Зеленчуците се пускат на пазара между 15 април и 31 октомври, като инспекционният орган може да удължи или скъси този период, когато, в зависимост от сезонните климатични условия, характеристиките на продукта налагат това.

4.6. Връзка:

„Pemento do Couto“ е местен екотип, отглеждан традиционно от земеделските производители в община Ferrol. Поради ограниченото им производство или слабото им разпространение през годините, отглеждането на тези чушки не е излязло извън посочения географски район: в наши дни това е единственото място, в което се произвеждат този вид чушки.

Като отражение на репутацията им, през 1999 г. се заражда „Festa do Pemento do Couto“ — празнично събитие, на което се честват и възхваляват гастрономичните качества на „Pemento do Couto“, отбелязвано всяко година в края на месец юли на мястото, на което се е зародило тяхното производство, близо до манастира Sta. María do Couto. Доказателство за тяхната известност са многобройните ресторанти в община Ferrol, предлагащи в менюто си „Pemento do Couto“.

Съвместното действие на редица фактори, сред които растителния материал, производствените техники и микроклимата на долините, в които се отглеждат, води до получаването на продукт със специфични характеристики и качество, които му спечелиха забележителна репутация.

Растителен материал:

Като са запазили и селекционирали най-добрите растения и са приспособили техниките за производство към условията на терена, традиционните практики на местните земеделски производители са дали възможност да се получи отличителен продукт, спечелил голяма популярност. Прилаганата селекция и вниманието, отделено за избягване на нежелана хибридизация, са изиграли решаваща роля за добиването на чушки, напълно лишени от пикантни вещества (поне при околните условия в общината), нещо, което не се среща често при чушките със сходни характеристики.

Техники на производство:

Използването от десетилетия от страна на земеделските производители от района на съоръжения за отглеждане на закрито е доказателство за адаптирането на техниките на производство, без това да означава прекъсване на връзката между околната среда и специфичните характеристики на продукта: става въпрос за обикновени оранжерии, покрити с найлон, в които не се упражнява истински контрол на агроклиматичните условия на отглеждане, което в основата си продължава да протича при природните условия на околната среда.

Климатични характеристики:

Районът на производство включва редица долини с ниска надморска височина, защитени от планински системи и разположени в голяма близост до брега, което обуславя микроклимат, характеризиращ се с голямо годишно количество на валежите, средно обилни превалявания, включително и през лятото, меки температури и слаби температурни амплитуди, висока влажност и ниско слънцегреене в сравнение с останалите райони, в които се произвеждат чушки, което има пряко отражение върху малката дебелина на месестата част и нейната фина, сладникава и сочна консистенция при опитване.

4.7. Инспекционен орган:

Наименование: Instituto Galego da Calidade Alimentaria (INGACAL) Адрес: Rúa Fonte dos Concheiros, no 11, bajo 15703 Santiago de Compostela ESPAÑA Тел.: +34 881997276 Факс: +34 981546676 Електpоннa пощa: ingacal@xunta.es

Instituto Galego da Calidade Alimentaria (INGACAL) е държавен орган, подчинен на Consellería dо Medio Rural de la Xunta de Galicia.

4.8. Етикетиране:

Чушките, пуснати на пазара със защитеното географско указание „Pemento do Couto“, трябва да носят търговски етикет, който съответства на собствената марка на всеки производител/опаковчик, и етикет с буквено-цифров код и със съответно номериране, разрешен от инспекционния орган и съдържащ логото за защитено географско указание. Обозначението „защитено географско указание“„Pemento do Couto“ , трябва задължително да бъде поставено върху търговския етикет и върху специалния етикет за наименование.